ANC se nuwe NUK-lede bekendPule Mabe, nasionale woordvoerder van die ANC, is een van die NUK se nuwe lede. (Foto: ANC/Twitter) ’n Paar omstrede name het die ANC se nasionale uitvoerende komitee (NUK) se lys van 80 nuwe lede gehaal. Dit sluit in Bathabile Dlamini wat vroeër gediskwalifiseer is om in die NUK te dien en Andile Lungisa wat uit die regerende party geskors is. Die voormalige premier van KwaZulu-Natal, Sihle Zikalala, is ook tot die NUK verkies. Zikalala het die meeste stemme ontvang (2 218) gevolg deur Mduduzi Manana met 2 152 en Ronald Lamola met 2 115 stemme. Ander bekende name op die lys sluit in Bheki Cele, Nkosazana Dlamini Zuma, Malusi Gigaba, David Makhura, Pule Mabe, Thandi Modise, Lindiwe Sisulu en Supra Mahumapelo. #ANCNC55 Results of the ANC NEC additional members as announced by the Electoral Committee Chaired by comrade Kgalema Motlanthe. pic.twitter.com/ZFLDDt2GSd — African National Congress #ANCNC55 (@MYANC) December 21, 2022 Pres. Cyril Ramaphosa se voormalige woordvoerder, Khusela Diko, het ook die lys gehaal. Diko is in 2020 met spesiale verlof nadat sy en haar man hul midde in ŉ storm oor die toekenning van ŉ Covid-19-tender bevind het. Oudpres. Kgalema Motlanthe, voorsitter van die ANC se verkiesingskommissie, het Woensdagmiddag tydens ’n mediakonferensie by Nasrec gesê die nuwe lede bestaan uit 41 vroue en 39 mans. ’n Totaal van 4 019 (91%) afgevaardigdes het Dinsdag uit ’n lys van 252 kandidate gestem. Motlanthe sê dit het drie ure geneem om die uitslae te oudit. Die verkiesingskommissie is egter tevrede met die kredietwaardigheid van die uitslag. Motlanthe het verduidelik dat die NUK eindelik besluit het om Bathabile Dlamini toe te laat om te staan aangesien sy ’n boete betaal het nadat sy aan meineed skuldig bevind is. Verskeie afgevaardigdes was ook ten gunste van Lungisa se insluiting in die NUK. ’n Finale besluit oor Lungisa sal egter eers op 5 Januarie geneem word.